एनएच बनी जानलेवा, दुर्घटना की अनदेखी कर रहे जिम्मेदार
बिलासपुर, रायपुर एनएच में रोजाना गलत डिवाइडर बनने के कारण हादसे हो रहे हैं। इसके बावजूद अधिकारी इसे दुरुस्त करने की ओर ध्यान नहीं दे रहे हैं। इसके कारण जनता में आक्रोश है। उनका कहना है कि इसे जल्द नहीं सुधरवाया गया तो सड़क पर आकर आंदोलन करेंगे।
डीबी स्टार टीम ने खबर में बताया था कि शहर और आस-पास की सड़कों पर रोजाना हादसे हो रहे हैं। इससे लोगों की जान जा रही है। सरकार ने इन्हीं दिक्कतों को देख एनएच डिपार्टमेंट और नगर निगम के अफसरों को सड़कों के बीच डिवाइडर बनाने की जिम्मेदारी सौंपी है। दूसरा पहलू यह भी इससे ट्रैफिक व्यवस्था सुधरे और सड़कों पर लोगों की राह आसान हो। इसके उलट दोनों विभाग के जिम्मेदार सड़कों पर गलत इंजीनियरिंग कर जानलेवा डिवाइडर बनवा रहे हैं, जिनमें थोड़ी सी चूक होने पर जनता की जान पर बनती है। सबसे अधिक परेशानी बिलासपुर-रायपुर मार्ग पर बने डिवाइडर से हो रही है। मानकों को दरकिनार कर बनाए गए इस डिवाइडर में रोजाना दुर्घटनाएं आम बात हो चुकी है। गंभीर बात यह कि इनमें रिफलेक्टर और सूचना पटल लगाने के नाम पर खानापूर्ति की गई है। इससे चालक और आम पब्लिक को परेशानी होती है। इधर, अफसर भी मानते हैं, कि इसका गलत निर्माण हुआ है, जिसमें बीचो-बीच बोर्ड लगाने के लिए 50 लाख का प्रस्ताव भेजा गया है। जैसे ही इसे मंजूरी मिलेगी, सूचना पटल का लगाने का काम शुरू होगा। बिना पैमाने और बिना लेवल के बने डिवाइडर हादसों को निमंत्रण दे रहे हैं। इसे नई सड़कों पर कहीं नीची तो कहीं ऊंची बनाई गई है। इससे राहगीरों को परेशानी होती है।
hin_Deva hin_Deva hin_Deva